+-----------------------------------------------------------------------+
| ส่วนที่ 1                                                                |
|                                                                       |
| ข้อมูลสรุป (Executive Summary)                                           |
+-----------------------------------------------------------------------+

1.  ข้อมูลสรุป (Executive Summary)

บริษัท สยามอินเตอร์มัลติมีเดีย จำกัด (มหาชน) หรือ “ บริษัท ” ก่อตั้งขึ้นเมื่อปี 2533 ภายใต้ชื่อ
บริษัท สยามคอมิคส์ จำกัด ซึ่งเป็นผู้ผลิตและจำหน่ายหนังสือการ์ตูนรายใหญ่
ต่อมาบริษัทมีวิวัฒนาการในการขยายไปผลิตหนังสือพ็อคเก็ตบุ๊คส์และนิตยสาร
รวมถึงการเปิดร้านหนังสือของตัวเอง นอกจากนี้ บริษัทยังขยายไปสู่ธุรกิจด้านวิทยุอีกด้วย
ลักษณะการประกอบธุรกิจหลักของบริษัทสามารถสรุปได้ดังนี้

-   สิ่งพิมพ์: บริษัทเป็นผู้ผลิตหนังสือการ์ตูนชั้นนำ ทั้งจากญี่ปุ่น เกาหลี ฮ่องกง และประเทศอื่นๆ
    จนประสบความสำเร็จและเป็นผู้ถือครองลิขสิทธิ์หนังสือการ์ตูนรายใหญ่ที่สุดของประเทศ
    จนได้ขยายไปสู่การผลิตพ็อคเก็ตบุ๊คส์
    นิยายจีนกำลังภายในลิขสิทธิ์ถูกต้องของนักเขียนชื่อดังต่างๆ อาทิ กิมย้ง โกวเล้ง หวงอี้
    แต่เพียงผู้เดียวในประเทศไทย โดยมี น.นพรัตน์ นักแปลนิยายจีนกำลังภายใน
    เป็นนักแปลในสังกัดมากกว่ายี่สิบปี

ส่วนการผลิตพ็อคเก็ตบุ๊สค์ของไทยมีของนักเขียนชื่อดัง อาทิ อาจินต์ ปัญจพรรค์ ไมตรี ลิมปิชาติ
ก่อศักดิ์ ไชยรัศมีศักดิ์ รวมทั้ง ดร.ป๊อบ นักเขียนเยาวชนชื่อดังเรื่อง เดอะไวท์โรด นอกจากนั้น
บริษัทยังมีการแปลและผลิตพ็อคเก็ตบุ๊คส์ของชาติอื่นๆ อีกด้วย เช่น กาซิโกกิ จูอง...ผีดุ ฮีโร่
เป็นต้น บริษัทเพิ่งขยายไปสู่การผลิตนิตยสารเมื่อปี 2546 นี้ โดยมีทั้งหมด 3 ปกด้วยกัน ได้แก่
มูฟวี่เอ็กซ์ ตร้า เส้นทางรวย และ Slimming ซึ่งเป็นนิตยสารชั้นนำของอังกฤษ

ล่าสุดนี้
บริษัทมีความภูมิใจอย่างยิ่งที่ได้รับคัดเลือกให้เป็นผู้จัดพิมพ์และผู้แทนจำหน่ายพระราชนิพนธ์สมเด็จพระนางเจ้าฯ
พระบรมราชินีนาถ เรื่อง “ความทรงจำในการตามเสด็จต่างประเทศทางราชการ”
เนื่องในวโรกาสมหามงคลเฉลิมพระชนม์ 72 พรรษา ในปี 2547
ซึ่งเป็นพระราชนิพนธ์ที่ทรงคุณค่าอย่างสูงสุดสำหรับคนไทยทุกคน

-   ร้านหนังสือ: จากการเจริญเติบโตของตลาดหนังสือการ์ตูนในประเทศไทย
    บริษัทจึงได้เริ่มเปิดร้านหนังสือของบริษัทตั้งแต่ปี 2537 โดยใช้ชื่อว่า “บ้านการ์ตูน”
    เพื่อเป็นช่องทางในการจำหน่ายหนังสือการ์ตูน พ็อคเก็ตบุ๊คส์ และหนังสือต่างๆ
    ในเครือของบริษัทเอง และหนังสือของสำนักพิมพ์ทั่วไป
    เพื่อรองรับสภาวะของตลาดที่มีการแข่งขันสูงขึ้นและมีคนสนใจอ่านหนังสือมากขึ้น
    บริษัทได้เล็งเห็นถึงข้อได้เปรียบในการกระจายสินค้าของบริษัทผ่านร้านหนังสือของบริษัทเองและขยายสาขาอย่างต่อเนื่องจนในปี
    2546 จึงได้เปลี่ยนชื่อเป็นร้าน “Siam Inter Book Friend” ในปัจจุบัน
    บริษัทมีสาขาของร้านหนังสือทั้งหมด 20 สาขา ณ 31 ธันวาคม 2547
    และมีนโยบายที่จะขยายสาขาของร้านหนังสือต่อไปอีกอย่างต่อเนื่อง
    โดยมีเป้าหมายจะเปิดให้ครบ 40 สาขาภายในปี 2548 นี้

-   วิทยุ: บริษัทฯ ได้เป็นผู้ริเริ่มและเป็นผู้นำในปัจจุบันของการผลิตรายการวิทยุกีฬา 24 ชั่วโมง
    ที่เป็นที่รู้จักกันในชื่อของ “สปอร์ต เรดิโอ “ (Sport Radio) ตั้งแต่ปี 2542 โดยในปัจจุบัน
    บริษัทได้ขยายเครือข่ายสถานีวิทยุออกไปซึ่งส่งผลให้บริษัทมีสถานีเครือข่ายทั้งหมด 7 สถานี
    ครอบคลุม 53 จังหวัดทั่วประเทศ แบ่งเป็นในกทม. 2 สถานี FM ต่างจังหวัด 4 สถานี FM
    และ 1 สถานี AM ในส่วนของ กรุงเทพฯ บริษัทฯ ได้เซ็นสัญญากับสถานีวิทยุ FM 106.75
    MHz. ไปเมื่อวันที่ 1 ตุลาคม 2547 เพื่อออกอากาศ Sport Radio 24 ชั่วโมง
    นอกจากนั้นแล้ว ยังมีคลื่น FM 94.00 MHz. ออกอากาศระหว่าง 19.30 – 05.00 น. อีก
    1 สถานี โดยได้เริ่มออกอากาศวันแรกวันที่ 1 มกราคม 2548 นี้เป็นต้นไป
    โดยสถานีดังกล่าวจะเป็นสถานีวิทยุ FM ที่จะเข้ามาแทนที่สถานี FM 99 MHz.
    ที่จะหมดสัญญาที่ทำกับอ.ส.ม.ท. ในสิ้นเดือนธันวาคม 2547

รายได้หลักของบริษัทแบ่งออกเป็น 2 ส่วนใหญ่ๆ ได้แก่ รายได้จากการจำหน่ายหนังสือ
และรายได้จากสื่อวิทยุ สิ้นสุดปี 2547 บริษัทฯ มีอัตราส่วนของรายได้หนังสือต่อวิทยุที่ร้อยละ 77.3
และร้อยละ 16.8 ตามลำดับ
เนื่องจากยอดรายได้จากการขายหนังสือเพิ่มขึ้นมากกว่ายอดรายได้จากสื่อวิทยุเป็นจำนวนมาก
และยอดรายได้จากวิทยุยังอยู่ในช่วงของการเปลี่ยนแปลงคลื่นสถานีใหม่ ซึ่งหากเทียบกับปีก่อนๆ
จะมีสัดส่วนอยู่ที่ประมาณร้อยละ 70 และร้อยละ 20ตามสัดส่วนของการขายหนังสือกับรายได้จากวิทยุ
โดยในปี 2547 บริษัทฯ มีรายได้จากการขายหนังสือและรายได้จากสื่อวิทยุเป็น 381.1ล้านบาท
และ 82.7 ล้านบาทตามลำดับ ซึ่งเมื่อคิดเป็นอัตราส่วนจากยอดขายแล้ว
การขายหนังสือมีอัตราการเติบโตร้อยละ 52.5 และลดลงเล็กน้อยในส่วนของวิทยุ เป็นร้อยละ 2.4
กำไรในปี 2547 เท่ากับ 59.5 ล้านบาทคิดเป็นอัตรากำไรสุทธิร้อยละ 12.1
ซึ่งเป็นสัดส่วนที่ดีมากเมื่อเทียบกับปีที่ผ่านมา ในปี 2546 รายได้ของบริษัทฯ แบ่งเป็นสัดส่วนร้อยละ
70 และร้อยละ 25 ส่วนอีกร้อยละ 5 เป็นรายได้จากการเช่าและรายได้อื่น ทั้งนี้ บริษัทฯ
มียอดขายและกำไรสุทธิหลังรายการพิเศษเท่ากับ 351.5 และ 62.8 ล้านบาทตามลำดับ
โดยมีกำไรจากการปรับโครงสร้างหนี้ที่เป็นรายการพิเศษคิดเป็น 53.83 ล้านบาท เพิ่มขึ้นจากปี
2545 ซึ่งมียอดขายและกำไรสุทธิเท่ากับ 236.7 และ 1.5 ล้านบาทตามลำดับ
สาเหตุของรายได้ที่เพิ่มขึ้นส่วนหนึ่งเนื่องมาจากบริษัทฯ
ได้ผลิตหนังสือทุกประเภทออกจำหน่ายในตลาดมากขึ้น รวมทั้งการปรับเพิ่มราคาของหนังสือ
นอกจากนั้น การที่บริษัทฯ ได้รับโอนกิจการจากบริษัท สยามเทเลซีน จำกัด มาบริหารอย่างเต็มตัว
ทำให้บริษัทฯ มีรายได้เพิ่มจากการให้บริการข้อมูลและโฆษณาทางสื่อวิทยุด้วย บริษัทฯ
มีการปรับโครงสร้างหนี้ใหม่ซึ่งส่งผลให้ดอกเบี้ยจ่ายลดลงจากปีก่อนๆ ทำให้บริษัทฯ
มีอัตรากำไรสุทธิก่อนรายการพิเศษที่ร้อยละ 2.55 และอัตรากำไรสุทธิที่ร้อยละ 17.86
หลังรายการพิเศษจากการปรับโครงสร้างหนี้ เพิ่มขึ้นเมื่อเทียบกับอัตรากำไรสุทธิที่ร้อยละ 0.64
และ 3.32 ในปี 2545 และ 2544 ตามลำดับ

  จากการประชุมวิสามัญผู้ถือหุ้นครั้งที่ 1/2547 เมื่อวันที่ 8 มีนาคม 2547 และครั้งที่ 2/2547
  เมื่อวันที่ 5 เมษายน 2547 ที่ประชุมได้มีมติให้บริษัทเพิ่มทุนจดทะเบียนจาก 170 ล้านบาท เป็น
  240 ล้านบาท โดยเป็นการออกหุ้นสามัญเพิ่มทุนที่ออกใหม่จำนวน 70,000,000 หุ้น
  มูลค่าที่ตราไว้หุ้นละ 1 บาท
  โดยบริษัทจะยื่นขอเป็นหลักทรัพย์จดทะเบียนในตลาดหลักทรัพย์แห่งประเทศไทย
  (“ตลาดหลักทรัพย์”) ซึ่งในการเสนอขายแก่ประชาชนในครั้งนี้
  จะเป็นการเสนอขายหุ้นสามัญเพิ่มทุนจำนวน 70,000,000 หุ้น รวมกับหุ้นเก่าที่ถือโดยบริษัท
  สยามสปอร์ตซินดิเคท จำกัด (มหาชน) จำนวน 22,520,000 หุ้น รวมเป็นทั้งหมด
  92,520,000 หุ้น บริษัทจะเสนอขายที่ราคาหุ้นละ 2.65 บาท
  โดยบริษัทมีวัตถุประสงค์นำเงินที่ได้จากการระดมทุนครั้ง นี้เพื่อขยายสาขาของร้าน Siam Inter
  Book Friend เพื่อขยายการลงทุนในสื่อวิทยุ และใช้ในการพัฒนาธุรกิจอื่นๆ ของบริษัทต่อไป
  บริษัทมีเจตนารมณ์และความมุ่งมั่นที่จะเป็นผู้ผลิตสื่อทุกประเภท
  เป็นผู้ให้ทั้งความรู้และสาระบันเทิงสำหรับสมาชิกทุกคนในครอบครัว
  เป็นส่วนหนึ่งในการพัฒนาสถาบันครอบครัวและสังคมไทย